CELEX: 32015D0992
Language: el
Date: 2015-06-19 00:00:00
Title: Εκτελεστική απόφαση (ΕΕ) 2015/992 του Συμβουλίου, της 19ης Ιουνίου 2015, που επιτρέπει στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

25.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 159/66
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/992 ΤΟΥ ΣΥΜΒΟΥΛΊΟΥ
   της 19ης Ιουνίου 2015
   που επιτρέπει στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή, που πρωτοκολλήθηκε στην Επιτροπή στις 13 Ιανουαρίου 2015, η Δανία ζήτησε την άδεια να εφαρμόσει μέτρο παρέκκλισης από τις διατάξεις της οδηγίας 2006/112/ΕΚ του Συμβουλίου που διέπουν το δικαίωμα έκπτωσης του ΦΠΑ επί των εισροών.
            
         
               (2)
            
            
               Η Επιτροπή ενημέρωσε τα άλλα κράτη μέλη σχετικά με το αίτημα της Δανίας, με τις από 13ης και 14ης Φεβρουαρίου 2015 επιστολές της. Με την από 17ης Φεβρουαρίου 2015 επιστολή της, η Επιτροπή κοινοποίησε στη Δανία ότι διέθετε όλες τις πληροφορίες που έκρινε αναγκαίες για την εξέταση του αιτήματος.
            
         
               (3)
            
            
               Ελλείψει του αιτηθέντος μέτρου παρέκκλισης, η νομοθεσία της Δανίας συνεπάγεται ότι, εάν ένα ελαφρύ φορτηγό όχημα με ανώτατο επιτρεπόμενο βάρος τρεις τόνους είναι ταξινομημένο από τις δανικές αρχές για χρήση μόνο για επαγγελματικούς σκοπούς, ο υποκείμενος στον φόρο έχει το δικαίωμα πλήρους έκπτωσης του ΦΠΑ επί των εισροών για την αγορά και το κόστος κίνησης του οχήματος. Εάν ένα τέτοιο όχημα χρησιμοποιηθεί εκ των υστέρων για ιδιωτικούς σκοπούς, ο υποκείμενος στον φόρο χάνει το δικαίωμα έκπτωσης του ΦΠΑ που αφορά το κόστος αγοράς του οχήματος.
            
         
               (4)
            
            
               Για τον μετριασμό των επιπτώσεων του εν λόγω καθεστώτος, η Δανία ζήτησε την άδεια να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ, όπως της έχει ήδη χορηγηθεί με την εκτελεστική απόφαση 2012/447/ΕΕ του Συμβουλίου (2), η οποία έληξε στις 31 Δεκεμβρίου 2014. Το μέτρο επιτρέπει στους υποκείμενους στον φόρο, οι οποίοι έχουν ταξινομήσει ένα όχημα μόνο για επαγγελματικούς σκοπούς, να το χρησιμοποιούν και για μη επαγγελματικούς σκοπούς και να υπολογίζουν το φορολογητέο ποσό λόγω αυτής της χρήσης σύμφωνα με το άρθρο 75 της οδηγίας 2006/112/ΕΚ με βάση ημερήσιο κατ' αποκοπή ποσό, ώστε να μη χάνουν το δικαίωμά τους για την έκπτωση του ΦΠΑ που αφορά την αγορά του οχήματος.
            
         
               (5)
            
            
               Ωστόσο, η απλουστευμένη μέθοδος υπολογισμού θα πρέπει να περιοριστεί στις είκοσι ημέρες μη επαγγελματικής χρήσης για κάθε ημερολογιακό έτος και το κατ' αποκοπή ποσό ΦΠΑ που πρέπει να καταβάλλεται καθορίζεται στις 40 DDK για κάθε ημέρα μη επαγγελματικής χρήσης. Το ποσό αυτό έχει καθοριστεί από την κυβέρνηση της Δανίας βάσει ανάλυσης εθνικών στατιστικών στοιχείων.
            
         
               (6)
            
            
               Το εν λόγω μέτρο, το οποίο πρόκειται να εφαρμοστεί για τα ελαφρά φορτηγά οχήματα με ανώτατο επιτρεπόμενο βάρος τρεις τόνους, θα απλούστευε τις υποχρεώσεις σχετικά με τον ΦΠΑ των υποκείμενων στον φόρο που κάνουν περιστασιακή μη επαγγελματική χρήση οχήματος ταξινομημένου για επαγγελματικούς σκοπούς. Ωστόσο, ο υποκείμενος στον φόρο θα διατηρούσε τη δυνατότητα να επιλέγει την ταξινόμηση ελαφρού φορτηγού οχήματος για αμφότερες, την επαγγελματική και την ιδιωτική χρήση. Με αυτόν τον τρόπο, ο υποκείμενος στον φόρο θα έχανε το δικαίωμα έκπτωσης του ΦΠΑ για την αγορά του οχήματος, αλλά δεν θα ήταν υποχρεωμένος να καταβάλλει ημερήσιο τέλος για τυχόν ιδιωτική χρήση.
            
         
               (7)
            
            
               Η εφαρμογή μέτρου με το οποίο επιτρέπεται στον υποκείμενο στον φόρο που κάνει περιστασιακή μη επαγγελματική χρήση οχήματος ταξινομημένου για επαγγελματική χρήση να μην στερείται του πλήρους δικαιώματος έκπτωσης του ΦΠΑ επί των εισροών για το εν λόγω όχημα συμφωνεί με τους γενικούς κανόνες έκπτωσης που προβλέπει η οδηγία 2006/112/ΕΚ του Συμβουλίου.
            
         
               (8)
            
            
               Η άδεια θα πρέπει να ισχύσει για περιορισμένη χρονική περίοδο και, συνεπώς, να λήξει στις 31 Δεκεμβρίου 2017.
            
         
               (9)
            
            
               Στην περίπτωση που η Δανία ζητήσει επιπλέον παράταση του κατά παρέκκλιση μέτρου πέραν του 2017, θα πρέπει να υποβάλει στην Επιτροπή έκθεση μαζί με αίτηση παράτασης.
            
         
               (10)
            
            
               Η παρέκκλιση θα έχει αμελητέα επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 75 της οδηγίας 2006/112/ΕΚ, όταν υποκείμενος στον φόρο χρησιμοποιεί για ιδιωτικούς σκοπούς, δικούς του ή του προσωπικού του, ή γενικότερα για σκοπούς διαφορετικούς από αυτούς της επιχείρησής του, ελαφρύ φορτηγό όχημα το οποίο έχει ταξινομηθεί αποκλειστικά για επαγγελματική χρήση, επιτρέπεται στη Δανία να καθορίζει το φορολογητέο ποσό με βάση κατ' αποκοπή ποσό για κάθε ημέρα αυτής της χρήσης.
   Το ημερήσιο κατ' αποκοπή ποσό που αναφέρεται στην πρώτη παράγραφο ανέρχεται σε 40 DDK.
   Άρθρο 2
   Το μέτρο που αναφέρεται στο άρθρο 1 ισχύει μόνο για τα ελαφρά φορτηγά οχήματα με ανώτατο επιτρεπόμενο βάρος τρεις τόνους.
   Το παρόν μέτρο δεν ισχύει στις περιπτώσεις που η ιδιωτική χρήση υπερβαίνει τις είκοσι ημέρες ανά ημερολογιακό έτος.
   Άρθρο 3
   Η παρούσα απόφαση παράγει αποτελέσματα από την ημερομηνία της κοινοποίησής της. Λήγει στις 31 Δεκεμβρίου 2017.
   Η Δανία υποβάλει στην Επιτροπή έως τις 31 Μαρτίου 2017 τυχόν αίτημα για παράταση του μέτρου που προβλέπεται στην παρούσα απόφαση συνοδευόμενο από έκθεση περιλαμβάνουσα επισκόπηση του μέτρου.
   Άρθρο 4
   Η παρούσα απόφαση απευθύνεται στο Βασίλειο της Δανίας.
   
      Λουξεμβούργο, 19 Ιουνίου 2015.
      
         
            Για το Συμβούλιο
         
         
            Ο Πρόεδρος
         
         J. REIRS
      
   
   
      (1)  ΕΕ L 347 της 11.12.2006, σ. 1.
   
      (2)  Εκτελεστική απόφαση 2012/447/ΕΕ του Συμβουλίου, της 24ης Ιουλίου 2012, που επιτρέπει στη Δανία να εισάγει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 202 της 28.7.2012, σ. 24).